google/wiki40b huggingface dataset:
Νικολάι Κόζυρεφ

Βιογραφικά στοιχεία

Ο Κόζυρεφ γεννήθηκε στην Αγία Πετρούπολη και πριν συμπληρώσει το εικοστό έτος της ηλικίας του είχε αποφοιτήσει από το πανεπιστήμιο της πόλης. Το 1931 άρχισε να εργάζεται στο Αστεροσκοπείο του Πούλκοβο. Παρότι είχε θεωρηθεί ένας από τους πολλά υποσχόμενους αστροφυσικούς στη Ρωσία, ο Κόζυρεφ υπήρξε θύμα των σταλινικών εκκαθαρίσεων στο αστεροσκοπείο. Αυτές, που άρχισαν από τις κατηγορίες ενός ενοχλημένου μεταπτυχιακού φοιτητή, είχαν ως αποτέλεσμα τον θάνατο των περισσότερων εργαζομένων στο ίδρυμα. Ο Κόζυρεφ συνελήφθηκε τον Νοέμβριο του 1936 και καταδικάσθηκε σε δεκαετή φυλάκιση για «αντεπαναστατική δραστηριότητα». Τον Ιανουάριο του 1941 προστέθηκαν στην ποινή του άλλα 10 χρόνια για «εχθρική προπαγάνδα». Στη φυλακή τού επιτρεπόταν να εργάζεται σε δουλειές μηχανικού. Τελικώς, χάρη στις προσπάθειες των συναδέλφων του, αποφυλακίσθηκε πρόωρα, τον Δεκέμβριο του 1946. Εξαιτίας της περιπέτειάς του αυτής, ο Κόζυρεφ αναφέρεται στο γνωστό βιβλίο Αρχιπέλαγος Γκουλάγκ του Α. Σολζενίτσιν.
Κατά τη διάρκεια της φυλακίσεώς του, ο Κόζυρεφ ασχολήθηκε με την καθαρώς θεωρητική φυσική και το ζήτημα της ενεργειακής πηγής των αστέρων, για το οποίο ανέπτυξε μία θεωρία. Αλλά εξαιτίας της απομονώσεώς του δεν γνώριζε για την ανακάλυψη της πυρηνικής ενέργειας. Μετά την απελευθέρωσή του αρνήθηκε να πιστέψει τη θεωρία ότι οι αστέρες αποκτούν την ενέργεια που ακτινοβολούν από πυρηνική σύντηξη.
Ο Κόζυρεφ ήταν ένας τολμηρός διανοητής και τον σέβονταν πολλοί εξέχοντες επιστήμονες της εποχής του (οι Αρκάντι Κουζμίν, Βασίλι Μόροζ και Ιωσήφ Σκλόφσκι είχαν όλοι τους εκφρασθεί επαινετικά για αυτόν), παρότι το έργο του ήταν συχνά πολύ αμφισβητήσιμο. Ο Κόζυρεφ έζησε και την υπόλοιπη ζωή του στο Λένινγκραντ (Αγία Πετρούπολη), όπου και απεβίωσε σε ηλικία 74 ετών.

Τιμητικές διακρίσεις

Τον Σεπτέμβριο του 1969 η Διεθνής Αστροναυτική Ακαδημία (IAA με έδρα το Παρίσι) απένειμε στον Νικολάι Κόζυρεφ μετάλλιο «για αξιοσημείωτες τηλεσκοπικές και φασματικές παρατηρήσεις φωτεινών φαινομένων πάνω στη Σελήνη, που υποδεικνύουν ότι η Σελήνη παραμένει ένα ενεργό ουράνιο σώμα».
Τον Δεκέμβριο του ίδιου έτους η «Κρατική Επιτροπή Ζητημάτων Ανακαλύψεων και Εφευρέσεων» στο υπουργικό συμβούλιο της ΕΣΣΔ απένειμε στον N. Κόζυρεφ ένα τιμητικό δίπλωμα «για την ανακάλυψη τεκτονικής δραστηριότητας στη Σελήνη».

Το «κάτοπτρο Κόζυρεφ»

Το κάτοπτρο Κόζυρεφ είναι μία διάταξη από επιφάνειες σπειροειδούς σχήματος κατασκευασμένες από ανακλαστικό υλικό (αλουμίνιο ή και γυαλί), οι οποίες, σύμφωνα με μία υπόθεση του Νικολάι Κόζυρεφ, μπορούν να εστιάζουν διαφορετικούς τύπους ακτινοβολίας όπως ένα μαγεθυντικός φακός, ακόμα και άγνωστες ακτίνες από βιολογικά όντα, που είναι αντικείμενο της παραψυχολογίας. Κάτοπτρα Κόζυρεφ χρησιμοποιήθηκαν σε πειράματα για την εξωαισθητηριακή αντίληψη (ESP) που έγιναν στο Ινστιτούτο Πειραματικής Ιατρικής της Σιβηρίας, τμήμα της Ρωσικής Ακαδημίας Επιστημών.
Ρικ Ρίορνταν

Ρικ Ράιορνταν

Ο Ρίτσαρντ Ρούσελ "Ρικ" Ράιορνταν (Richard Russell "Rick" Riordan, Jr, 5 Ιουνίου 1964) είναι ο Αμερικανός συγγραφέας της best-seller σειράς βιβλίων Ο Πέρσι Τζάκσον και οι Ολύμπιοι, ενώ best-seller έχει γίνει και η σειρά βιβλίων Τα 39 Στοιχεία, της οποίας ήταν ο εμπνευστής και έγραψε το πρώτο από τα δέκα βιβλία, τον Λαβύρινθο των Σκελετών, καθώς και η τριλογία Τα Χρονικά των Κέιν, η οποία ασχολείται κυρίως με την Αιγυπτιακή μυθολογία. Επίσης, σχεδιάζει να γράψει μια σειρά βασισμένη στην Σκανδιναβική μυθολογία.

Βιογραφία και καριέρα

Ο Ράιορνταν γεννήθηκε και μεγάλωσε στο Σαν Αντόνιο, στο Τέξας, και αποφοίτησε από το Πανεπιστήμιο του Τέξας. Δίδασκε Αγγλικά και Κοινωνικές Επιστήμες για οκτώ χρόνια στο Σαν Φρανσίσκο.
Ο Ράιορνταν έχει γράψει διάφορες επιτυχημένες σειρές βιβλίων. Η πολυβραβευμένη σειρά μυστηρίου Tres Navarre για ενήλικες ακολουθεί τις ταχύρυθμες περιπέτειες ενός πολυμαθούς Τεξανού ιδιωτικού ντετέκτιβ. Το έργο του Ο Πέρσι Τζάκσον και οι Ολύμπιοι αφορά έναν δωδεκάχρονο ο οποίος ανακαλύπτει πως είναι ο γιος ενός αρχαίου Έλληνα θεού, του Ποσειδώνα. Η Twentieth Century Fox αγόρασε τα δικαιώματα της ταινίας και κυκλοφόρησε μια ταινία μεγάλου μήκους στις 12 Φεβρουαρίου του 2010. Ακολουθώντας την επιτυχία του Πέρσι Τζάκσον, ο Ρικ Ράιορνταν εξέδωσε Τα Χρονικά των Κέιν, τα οποία αναπαριστούν ένα σύγχρονο Αιγυπτιακό πάνθεο και τις περιπέτειες των δύο νεαρών αδερφών που πρωταγωνιστούν. Το πρώτο βιβλίο, Η Κόκκινη Πυραμίδα, κυκλοφόρησε στις 4 Μαΐου του 2010 και στην Ελλάδα τον Απρίλιο του 2013: το σίκουελ, Ο Πύρινος Θρόνος, κυκλοφόρησε στις 3 Μαΐου του 2011 και στην Ελλάδα τον Οκτώβριο του 2013. Το τρίτο και τελευταίο βιβλίο της σειράς, Η Σκιά του Ερπετού, κυκλοφόρησε την 1 Μαΐου του 2012 και στην Ελλάδα τον Φεβρουάριο του 2014. Ο Ράιορνταν επίσης έγραψε μια σειρά η οποία αποτελεί συνέχεια της σειράς Ο Πέρσι Τζάκσον και οι Ολύμπιοι, την The Heroes of Olympus, η οποία δεν έχει μεταφραστεί ακόμα στα ελληνικά . Το πρώτο βιβλίο, The Lost Hero, κυκλοφόρησε στις Η.Π.Α. στις 12 Οκτωβρίου του 2010: το σίκουελ, The Son of Neptune, κυκλοφόρησε στις 4 Οκτωβρίου του 2011, το τρίτο βιβλίο, The Mark of Athena, στις 2 Οκτωβρίου του 2012, το τέταρτο, The House of Hades, στις 8 Οκτωβρίου του 2013, και το πέμπτο βιβλίο, The Blood of Olympus,  το Φθινόπωρο του 2014. Ο Ριόρνταν έγραψε τις δύο σειρές ταυτόχρονα: ενώ ολοκλήρωσε Τα Χρονικά των Κέιν, μια τριλογία, συνέχισε να γράφει το The Heroes of Olympus, μία πενταλόγια. Ο Ράιορνταν επίσης συνέβαλλε στη συγγραφή της παιδικής σειράς βιβλίων Τα 39 Στοιχεία: ήταν ο εμπνευστής της σειράς και επίσης έγραψε κάποια από τα βιβλία της, συμπεριλαμβάνοντας το Ο Λαβύρινθος των Σκελετών, το πρώτο βιβλίο της σειράς, το οποίο ήταν στην κορυφή της λίστας best-seller των New York Times στις 28 Σεπτεμβρίου του 2008. Ο Ράιορνταν έχει επίσης δημοσιεύσει άλλη μια σειρά βασισμένη στη Σκανδιναβική μυθολογία ξεκινώντας το 2015.
Ο Ρικ Ριόρνταν ζει στη Βοστόνη, στη Μασαχουσέτη με τη σύζυγο του Μπέκι και τους δύο τους γιους, Πάτρικ και Χάλεϊ.
Εθνική Ουγγαρίας (καλαθοσφαίριση γυναικών)

Συμμετοχές σε διεθνείς διοργανώσεις

Η ιστορία της καλαθοσφαίρισης ξεκινά στην Ουγγαρία ουσιαστικά το 1912 οπότε και εισήχθη το νέτμπολ. Με γοργούς ρυθμούς το άθλημα κέρδισε σε δημοφιλία και τέθηκε υπό την επίβλεψη της Ομοσπονδίας Αθλητισμού της χώρας το 1925. Το 1933 το νέτμπολ αντικαταστάθηκε από την καλαθοσφαίριση και ξεκίνησαν τα πρώτα διασυλλογικά πρωταθλήματα.
Η σημερινή Ομοσπονδία Καλαθοσφαίρισης ιδρύθηκε μεταπολεμικά και συγκεκριμένα στις 15 Νοεμβρίου του 1942.
Το ουγγρικό μπάσκετ γνώρισε τις ενδοξότερες στιγμές του τη δεκαετία του 1950, τόσο στους άνδρες όσο και στις γυναίκες. Το 1950 η Ουγγαρία φιλοξένησε το δεύτερο Ευρωπαϊκό Πρωτάθλημα Γυναικών, στο οποίο το αντιπροσωπευτικό της συγκρότημα κέρδισε το πρώτο της (ασημένιο) μετάλλιο. Την ίδια δεκαετία κέρδισε επιπλέον ένα ασημένιο (1956) κι ένα χάλκινο μετάλλιο (1952).
Η ομάδα συμμετείχε αδιάλλειπτα στο Ευρωπαϊκό Πρωτάθλημα από το 1950 μέχρι το 1997 κερδίζοντας συνολικά με μία δεύτερη κορύφωση της απόδοσής της κατά τη δεκαετία του 1980. Την εποχή εκείνη συμμετείχε και στους Ολυμπιακούς Αγώνες της Μόσχας (1980) χάνοντας για μία θέση την τιμή ανόδου στο βάθρο. Μετρά, επίσης, πέντε παρουσίες σε Παγκόσμια Πρωταθλήματα με υψηλότερη επίδοση την 5η θέση (1957 στη Βραζιλία). 
Με την αλλαγή της χιλιετίας η ομάδα των ενηλίκων γυναικών περνά περίοδο παρακμής συμμετέχοντας περιστασιακά στην τελική φάση Ευρωπαϊκών Πρωταθλημάτων. Αντίθετα οι νεανικές ομάδες σημείωσαν αξιοσημείωτα αποτελέσματα τα τελευταία χρόνια σε ευρωπαϊκό και παγκόσμιο επίπεδο. Πρόσφατα, η Ουγγαρία συνδιοργάνωσε με τη Ρουμανία το Ευρωπαϊκό Πρωτάθλημα Γυναικών του 2015 χωρίς, όμως, να διακριθεί αγωνιστικά.
Κόμητες της Βαρκελώνης

Ο Κόμης της Βαρκελώνης (Καταλανικά : Comte de Barcelona, Ισπανικά : Conde de Barcelona, Λατινικά : Comites Barcinonenses) ήταν ο τίτλος που χρησιμοποιούσαν οι κυβερνήτες της Κομητείας της Βαρκελώνης από τον 9ο μέχρι τον 15ο αιώνα. Ο Καρλομάγνος δημιούργησε την Κομητεία της Βαρκελώνης όταν κατέκτησε τα εδάφη στα βόρεια του ποταμού Έβρου, έκανε την διανομή τους σε διάφορες κομητείες με σημαντικότερη την κομητεία της Βαρκελώνης. Η διοίκηση της κομητείας έγινε σταδιακά κληρονομική, ενώ την εποχή που ο Οίκος των Καπετιδών αντικατέστησε τους Καρολίδες, η εξουσία των Φράγκων είχε εξασθενήσει σημαντικά. Τον 12ο αιώνα η κομητεία της Βαρκελώνης ενώθηκε με το Βασίλειο της Αραγωνίας και δημιουργήθηκε το Στέμμα της Αραγωνίας. Ο Γάλλος βασιλιάς παραιτήθηκε της υψηλής κυριότητας του στην περιοχή της κομητείας με την "Συνθήκη του Κορμπέιγ". 
Η Βαρκελώνη μαζί με άλλες προσαρτημένες κομητείες στο Στεμμα, θα συνθέσουν με το πέρασμα των αιώνων το Πριγκιπάτο της Καταλωνίας που ήταν ένα από τα βασικά τμήματα του Στέμματος της Αραγωνίας υπό την κυριότητα του βασιλιά της Αραγωνίας ο οποίος στο εξής έφερε και τον τίτλο του κόμη της Βαρκελώνης. Στα τέλη του 15ου αιώνα το Στέμμα της Αραγωνίας ενώθηκε με το Στέμμα της Καστίλης και δημιουργήθηκε το Βασίλειο της Ισπανίας. Η Καταλωνία ωστόσο είχε τους δικούς της νόμους, έθιμα, κοινοβούλιο και φορολογικό σύστημα, τα οποία διατήρησε μέχρι και τον 18ο αιώνα όταν ξέσπασε ο Πόλεμος της Ισπανικής Διαδοχής. Ο τίτλος του κόμη της Βαρκελώνης παρέμεινε ένας από τους κληρονομικούς τίτλους του βασιλιά της Ισπανίας. Τον τίτλο ανέδειξε ξανά τον 20ο αιώνα ο εξόριστος Ισπανός πρίγκιπας Χουάν, Κόμης της Βαρκελώνης (1941), ο οποίος υιοθέτησε τον ιστορικό τίτλο του Κόμη της Βαρκελώνης χωρίς ωστόσο να διεκδικήσει τον τίτλο του Βασιλιά της Ισπανίας. Στην διεκδίκηση του Ισπανικού θρόνου παραιτήθηκε υπέρ του γιου του Χουάν Κάρλος. Με τον θάνατο του δικτάτορα Φρανθίσκο Φράνκο (1975), ο Χουάν Κάρλος επέστρεψε στον Ισπανικό θρόνο και το 1977 απέδωσε επίσημα πλέον τον τίτλο του Κόμη της Βαρκελώνης στον πατέρα του, ο οποίος τον διατήρησε μέχρι τον θάνατο του (1993). Η σύζυγος του κόμη Χουάν, Μαρία ντε λας Μερθέδες των Βουρβόνων-Δύο Σικελιών διατήρησε επίσης τον τίτλο της κόμισσας της Βαρκελώνης μέχρι τον δικό της θάνατο (2000).
Αθηναϊκή Ριβιέρα

Ιστορία

Από τη δεκαετία του 1920 η Ελληνική Κυβέρνηση σχεδιάζε την ανάπλαση της Ριβιέρας όμως η πολιτική αστάθεια της εποχής στάθηκε εμπόδιο. Το 1954, η Καθημερινή δημοσίευσε ένα άρθρο υποστηρίζοντας πως η Γλυφάδα και η Βούλα θα μπορούσαν να γίνουν πιο δημοφιλείς ακόμα και από την Κυανή Ακτή της Γαλλικής Ριβιέρας μέσα στα επόμενα χρόνια.  Το 1957,  ο σχεδιασμός για την Αθηναϊκή Ριβιέρα άρχισε να υλοποιείται με τη δημιουργία του συγκροτήματος Αστέρια στη Γλυφάδα ενώ τα επόμενα χρόνια η Αθηναϊκή Ριβιέρα άρχισε να γίνεται ιδιαίτερα δημοφιλής ανάμεσα στους Αθηναίους και με τη βοήθεια του Ελληνικού Κινηματογράφου.  Από το 2010 και έπειτα η Αθηναϊκή Ριβιέρα άρχισε να αποκτάει ολοένα και μεγαλύτερη σημασία για τη χώρα καθώς αναμένονται μεγάλες επενδύσεις στη περιοχή.

Περιοχές

Σύμφωνα με την επίσημη ιστοσελίδα του ΕΟΤ οι κυριότερες περιοχές της Αθηναϊκής Ριβιέρας είναι: η μαρίνα του Φλοίσβου, η Γλυφάδα, η Βούλα, η Βουλιαγμένη, η Βάρκιζα, το Λαγονήσι, η Σαρωνίδα, η Ανάβυσσος και το Σούνιο.

Ανάπλαση

Ο σχεδιασμός της ανάπλασης του παλαιού αεροδρομίου του Ελληνικού προβλέπει τη δημιουργία πολυτελών ξενοδοχειακών μονάδων, καζίνο και τουριστικών υποδομών με σκοπό τη προσέλκυση επενδυτικού και τουριστικού ενδιαφέροντος.  Υπολογίζεται πως περίπου 10 δις ευρώ θα επενδυθούν για την ανάπλαση του Ελληνικού και της Αθηναϊκής Ριβιέρας τα επόμενα χρόνια.
Προϊστορία της Γαλλίας

Κατώτερη Παλαιολιθική

Λίθινα εργαλεία που ανακαλύφθηκαν στο Λεζινιάν-λα-Σεμπ το 2009 αποδεικνύουν ότι πρώιμοι άνθρωποι ήταν παρόντες στην Γαλλία τουλάχιστον 1,57 εκατομμύρια χρόνια πριν.
Βαλς με τον Μπασίρ

Σύνοψη

Το 1982, ο Άρι Φόλμαν ήταν ένας 19χρονος στρατιώτης πεζικού στις ένοπλες δυνάμεις του Ισραήλ. Το 2006 συναντά ένα φίλο από το στρατό, που του μιλά για τους εφιάλτες που έχει σχετικά με τις εμπειρίες του στον πόλεμο Ισραήλ - Λιβάνου του 1982. Ο Φόλμαν έκπληκτος ανακαλύπτει ότι δεν θυμάται τίποτα από εκείνη την περίοδο. Αργότερα την ίδια νύχτα έχει ένα όραμα από τη νύχτα της σφαγής στα στρατόπεδα προσφύγων Σάμπρα και Σατίλα, χωρίς να είναι σε θέση να επιβεβαιώσει κατά πόσο ήταν αληθινή ανάμνηση. Στη ανάμνησή του, αυτός και οι συστρατιώτες του κάνουν νυχτερινό μπάνιο στην παραλία της Βηρυτού, υπό το φως φωτοβολίδων που κατεβαίνουν πάνω από την πόλη. Ο Φόλμαν, μετά από αυτή την ανάμνηση, σπεύδει να συναντήσει έναν άλλο φίλο από τον στρατό, ο οποίος τον συμβουλεύει να μιλήσει για το θέμα και με άλλους ανθρώπους που βρίσκονταν στην Βηρυτό την ίδια περίοδο, ώστε να καταλάβει τι συνέβη εκεί και να ανακτήσει τη μνήμη του. Η ταινία ακολουθεί τον Φόλμαν στις συζητήσεις του με φίλους του, έναν ψυχολόγο και ένα δημοσιογράφο, ο οποίος ήταν στην Βηρυτό την ίδια περίοδο.
Παναθηναϊκό Κίνημα

Ιστορικό

Το Κίνημα δημιουργήθηκε απο οπαδούς του Παναθηναϊκού με κύριο στόχο την επίλυση του γηπεδικού προβλήματος της ομάδας. 
Συμμετείχε στις βουλευτικές εκλογές της 6ης Μαΐου και έλαβε 18 ψήφους, αν και δεν διέθετε ψηφοδέλτια. Όποιος ήθελε να ψηφίσει το κόμμα έγραφε ΠΑΝΑΘΗΝΑΪΚΟ ΚΙΝΗΜΑ πάνω σε ένα λευκό ψηφοδέλτιο και ο δικαστικός αντιπρόσωπος έβαζε μία σφραγίδα για να θεωρείται έγκυρο.
Στις βουλευτικές εκλογές του Ιουνίου του 2012 το Παναθηναϊκο Κίνημα αύξησε ραγδαία τα ποσοστά του, ανεβαίνοντας από τις 18 ψήφους που είχε στις εκογές του Μαΐου σε 12.439 ψήφους, ποσοστό 0,20%,. 
Περαιτέρω αύξηση των ποσοστών του κινήματος έγινε κατά τις αυτοδιοικητικές εκλογές και τις Ευρωεκλογές 2014, οπότε και έλαβε ποσοστό 0,74%. Στις Ευρωεκλογές του 2014 υποψήφιος του κόμματος ήταν ο ιστορικός Αλέξανδρος Κιτροέφ. Επιτυχία θεωρήθηκε το γεγονός, ότι εξέλεξε έναν δημοτικό σύμβουλο στο Δήμο Αθηναίων.
Μετά τις αυτοδιοικητικές εκλογές και τις ευρωεκλογές του 2014 ο ως τότε πρόεδρος του κινήματος Θεόδωρος Μαραγκουδάκης παραιτήθηκε και η δράση του κινήματος ως πολιτικό κόμμα ανεστάλη. Δεν υπήρξε διάδοχος στη θέση του προέδρου. Παρέμεινε ως δημοτική παράταξη στο Δήμο Αθηναίων με επικεφαλής τον εκλεγμένο δημοτικό σύμβουλο Νικόλαο Αβραμίδη.
Στις εκλογές του Ιανουαρίου του 2015 με δήλωσή του, δεν συμμετείχε, όπως και στις εκλογές του Σεπτεμβρίου του 2015.
Στις αυτοδιοικητικές εκλογές του 2019 στο Δήμο Αθηναίων ο εκλεγμένος δημοτικός σύμβουλος με το Παναθηναϊκό Κίνημα Νικόλαος Αβραμίδης ανακοίνωσε την υποψηφιότητά του με τον υποστηριζόμενο από τη Νέα Δημοκρατία συνδυασμό "Αθήνα Ψηλά" του Κωνσταντίνου Μπακογιάννη.
Ηρώ Διώτη

Βιογραφικά στοιχεία

Γεννήθηκε το 1979 στον Χολαργό και μεγάλωσε στη Λάρισα. Έχει σπουδάσει στο τμήμα Διεθνών Ευρωπαϊκών Οικονομικών και Πολιτικών Σπουδών του Πανεπιστημίου Μακεδονίας και είναι οικονομολόγος.

Πολιτική σταδιοδρομία

Είναι ενεργό μέλος της Αριστεράς από το 1997 συμμετέχοντας σε αντιρατσιστικές κινήσεις και στα κινήματα πόλης.
Εξελέγη για πρώτη φορά βουλευτής το 2009, στα 30 της χρόνια, στην εκλογική περιφέρεια της Λάρισας. Επανεξελέγη στις εκλογές του Μαΐου και του Ιουνίου του 2012 και του Ιανουαρίου του 2015. Παράλληλα, ήταν μέλος της Κεντρικής Επιτροπής του ΣΥΡΙΖΑ.
Κατά τη διάρκεια της βουλευτικής της θητείας ασχολήθηκε με τα ανθρώπινα δικαιώματα και ήταν πρόεδρος της Ειδικής Μόνιμης Επιτροπής Προστασίας του Περιβάλλοντος στην πρώτη θητεία της κυβέρνησης ΣΥΡΙΖΑ-ΑΝΕΛ.
Στις αυτοδιοικητικές εκλογές του 2014 ήταν υποψήφια περιφερειάρχης Θεσσαλίας υποστηριζόμενη από τον ΣΥΡΙΖΑ με τον συνδυασμό Δρόμος της Ανατροπής για τη Θεσσαλία. Συγκέντρωσε 58.756 ψήφους και ποσοστό 13,31% στον Α' γύρο λαμβάνοντας την τρίτη θέση και δεν κατάφερε να περάσει στον Β' γύρο.
Τον Αύγουστο του 2015 δεν ψήφισε το τρίτο μνημόνιο και στις εκλογές του Σεπτεμβρίου του 2015 δεν κατέβηκε με κανένα κόμμα. Τον Οκτώβριο του 2015 παραιτήθηκε από μέλος του ΣΥΡΙΖΑ.
Ανάλυση ενεργοποίησης νετρονίων

Η ανάλυση ενεργοποίησης νετρονίων είναι ραδιομετρική μέθοδος ποσοτικής χημικής ανάλυσης που χρησιμοποιείται για ανάλυση ίχνους κεραμεικής και λίθινων τεχνέργων, εφαρμόσιμη και σε μεταλλικά τέχνεργα. 
Αν και η τεχνική είναι μη καταστροφική, κατά διαδικασία χρησιμοποιούνται δείγματα και όχι πλήρη τέχνεργα εξαιτίας της ραδιενεργού δραστηριότητας. 
Τα δείγματα στερεάς μορφής (100 mg για την κεραμεική) εκτίθενται σε κατάλληλη πηγή εκπομπής νετρονίων, η οποία μετατρέπει σταθερά ισότοπα σε ραδιοϊσότοπα του ίδιου στοιχείου. Κατά την διαδικασία πολλά από τα ραδιοϊσότοπα εκπέμπουν ακτίνες γάμμα με χαρακτηριστικές ενέργειες. 
Μετά την ακτινοβόληση, το φάσμα ενεργειών των ακτίνων γάμμα από κάθε δείγμα μετρείται ξεχωριστά με ειδικό ανιχνευτή. Το διακριτά ισότοπα στοιχείων ταυτίζονται εξαιτίας των χαρακτηριστικών ενεργειών τους με εντάσεις ανάλογες προς τις ποσότητες των υλικών που χρησιμοποιήθηκαν. Η σύγκριση με φάσματα παρόμοιων βαθμονομημένων προτύπων δίνει τη δυνατότητα υπολογισμού της ηλικίας των τεχνέργων.
Λε Πορ (Ρεϋνιόν)

Το Λε Πορτ είναι κοινότητα στο γαλλικό υπερπόντιο διαμέρισμα Ρεϋνιόν. Βρίσκεται στην βορειοδυτική γωνία του νησιού της Ρεϋνιόν. Έχει πληθυσμό 36.952 κατοίκων. Είναι η κύρια πόλη-λιμάνι στο νησί.

Πολιτική και τα μέσα Ενημέρωσης

Είναι η πόλη όπου το Κομμουνιστικό Κόμμα της Ρεϋνιόν λαμβάνει τις περισσότερες ψήφους του. Επίσης, η εφημερίδα του κόμματος, η Temoignages, εδρεύει στο Λε Πορτ.
Κάρολος Νέβιλ, 6ος κόμης του Γουέστμορλαντ

Αποτυχημένη εξέγερση εναντίον της Ελισάβετ

Ο Γουέστμορλαντ σαν πιστός Καθολικός αντιτάχτηκε σκληρά στην διαμαρτυρόμενη Ελισάβετ Α΄ της Αγγλίας, τον Νοέμβριο του 1569 ενώθηκε με τον Τόμας Πέρσι, 7ο κόμη του Νορθάμπερλαντ στην "Επανάσταση των Βορείων". Οι επαναστάτες με μεγάλο αριθμό Καθολικών πιστών κυρίευσαν το Ντάραμ, η Ελισάβετ κατέπνιξε την επανάσταση και οι επαναστάτες δεν κατάφεραν να ελευθερώσουν την Μαρία Α΄ της Σκωτίας.
Οι δυο κόμητες δραπέτευσαν στην Σκωτία, έμειναν για πολύ καιρό ασφαλείς στο κάστρο του λόρδου Κέρρ στο Ρόξμπουργκσαιρ αλλά ο ξάδελφος του κόμη Ροβέρτος μπήκε στην υπηρεσία του Σερ Ραλφ Σάντλερ (1507 - 1587) με στόχο προσποιούμενος τον φίλο να προδώσει τους δυο κόμητες. Η αλληλογραφία του Σάντλερ με τον Ροβέρτο όπως έχει διασωθεί σήμερα αποτελεί τέλειο δείγμα ανηθικότητας και προδοσίας.

Εξορία

Ο Νορθάμπερλαντ συνελήφθη και παραδόθηκε στην Ελισάβετ (1572) ενώ ο Γουέστμορλαντ από φόβο μήπως συλληφθεί και καταδικαστεί για προδοσία δραπέτευσε στην Φλάνδρα που έζησε σε συνθήκες εξαιρετικής φτώχειας, δεν είδε ξανά ποτέ την σύζυγο του Τζέιν Χάουαρντ (πέθανε το 1593) τον γιο και τις τέσσερις κόρες του. Τα πλούσια εδάφη των Νέβιλ όπως το στρατιωτικό οχυρό του Μπράνκεπεθ κατασχέθηκαν και πέρασαν σε ξένα χέρια. Ένας Γάλλος κατάσκοπος στο Λονδίνο τον Αύγουστο του 1585 σημειώνει ότι ο Κάρολος Νέβιλ πρώην κόμης του Γουέστμορλαντ είχε στρατοπεδεύσει στο Λάνκασιρ και ετοίμαζε επίθεση στην Αγγλία με τους γιους του Χένρι Πέρσι, 8ου κόμη του Νορθάμπερλαντ. Οι ιστορικοί αμφιβάλουν για τη πληροφορία επειδή οι γιοι του Νορθάμπερλαντ ήταν στην Αγγλία την εποχή που πατέρας τους πέθανε με μυστηριώδη τρόπο, πιθανότατα δολοφονήθηκε (1585).
Ο Κάρολος Νέβιλ συγκέντρωσε δύναμη 700 Άγγλων φυγάδων στα λιμάνια της Φλάνδρας με 103 συντάγματα πεζικάριων και 4.000 άλογα, ο συνολικός στρατός ήταν 30.000 άνδρες υπό την διοίκηση του δούκα της Πάρμας, ο δούκας του Γκιζ έστειλε επιπλέον ενίσχυση με 12.000 άντρες στις ακτές της Νορμανδίας. Οι δυο στρατοί ενώθηκαν και με την προστασία της Ισπανικής Αρμάδας ξεκίνησαν την επίθεση στα δυτικά της Αγγλίας αλλά γνώρισαν την συντριβή.
Ο Γουέστμορλαντ δραπέτευσε στην ηπειρωτική Ευρώπη, από τότε μέχρι τον θάνατο του έζησε σε αφάνεια με μια μικρή σύνταξη από τον βασιλιά της Ισπανίας.
Θεμιστόκλειο τείχος

Ιστορικό

Τα θεμέλια του Θεμιστοκλείου τείχους τέθηκαν το 479 - 478 π.Χ. κατόπιν της προτροπής του ίδιου του Θεμιστοκλή, (εκ του οποίου και έλαβε το όνομα), το οποίο έμεινε και διατηρήθηκε για 1000 περίπου χρόνια.
Από τις περιγραφές του Θουκυδίδη έμειναν γνωστά τα ιστορικά εκείνα γεγονότα που υποχρέωσαν τους Αθηναίους στη βιαστική ανέγερσή του, μετά την αποχώρηση των Περσών και προ του Σπαρτιατικού κινδύνου. Η βάση του τείχους αυτού είναι λίθινη ενώ κατά το υπόλοιπο ύψος ήταν κατασκευασμένο με μεγάλους πλίνθους. Το μέγιστο ύψος του έφθανε τα 8 μέτρα όπου και αναπτύσσονταν οι επάλξεις του. Το φάρδος του έφθανε τα 2,5 μέτρα. Εξωτερικά το τείχος έφερε τάφρο (διαφαίνεται στον χώρο του Κεραμεικού). Σημαντικότερη απ΄ όλες τις πύλες του τείχους ήταν το «Δίπυλον» (= οχυρωματική πυργωτή διπλή πύλη), Από της πύλης αυτής το τείχος εκτείνονταν σε καμπύλη γραμμή στο λόφο των Νυμφών και την Πνύκα, απ΄ όπου συνέχιζε σε δύο σκέλη όπου το ένα συνέχιζε προς Πειραιά. Αργότερα στο σημείο αυτό ανεγέρθη το «Διατείχισμα» για περισσότερη ασφάλεια. Από την Πνύκα το τείχος συνέχιζε στο λόφο του Φιλοπάππου όπου έκαμπτε σε ορθή γωνία και κατέρχονταν στη σημερινή οδό Διονυσίου Αρεοπαγίτου κάτω από το σύγχρονο μουσείο της Ακρόπολης όπου και στρέφονταν στην Πύλη του Αδριανού και συνεχίζοντας από τη σημερινή λεωφόρο Βασίλισσας Αμαλίας και οδό Φιλελλήνων έφθανε στη σημερινή πλατεία Συντάγματος. Από εκεί ακολουθώντας διεύθυνση την αυτή της οδού Σταδίου, τον κήπο Κλαυθμώνος, την οδό Σοφοκλέους και την οδό Πειραιώς κατέληγε στη βόρεια πλευρά του «Διπύλου».
Κατά την διάρκεια του Πελοποννησιακού Πολέμου το τείχος φέρεται να επισκευάστηκε τρεις φορές, μία το 420 π.Χ., μία επί Κόνωνος περί το 394 π.Χ. και μία περί το 338 π.Χ. ή το 307 π.Χ. κατά την διάρκεια των Μακεδονικών πολέμων. Στη τρίτη αυτή επισκευή η αμυντική αυτή οχύρωση ενισχύθηκε με την κατασκευή ενός δεύτερου τείχους εξωτερικού το λεγόμενο «προτείχισμα». Μεταξύ του «Προτειχίσματος» και του τείχους διερχόταν η λεγόμενη «περιφερική οδός».
Το 86 π.Χ. εισέβαλε στην Αθήνα ο Ρωμαϊκός στρατός υπό τον Σύλλα από την περιοχή του Κεραμεικού, όπου και άρχισε η καταστροφή του τείχους. Κατά τους επόμενους τρεις αιώνες της λεγόμενης «ρωμαϊκής ειρήνης» η οχύρωση της αρχαίας Αθήνας περιέπεσε σε αχρηστία. Η επιδρομή των βαρβάρων Ερούλων που ακολούθησε, το 267 (μ.Χ.), υποχρέωσε τους Αθηναίους να καταφύγουν υπό τον Δέξιππο στα γύρω βουνά. Αναθαρρεμένοι όμως από την παρουσία του ρωμαίου στρατηγού και ναυάρχου Κλεόδαμου που έσπευσε προς βοήθειά τους επέστραψαν και επισκεύασαν όπως όπως το τείχος, πιθανώς επί Αυτοκράτορα Βαλεριανού, αποκρούοντας έτσι την επίθεση. Η τελευταία επισκευή που έγινε στο τείχος αναφέρεται στην εποχή του Αυτοκράτορα Ιουστινιανού Α΄.
Στον Κεραμεικό αποκαλύφθηκαν και διασώζονται οι δύο από τις πύλες του, το «Δίπυλον» και η «Ιερά Πύλη».
Πρωτάθλημα καλαθοσφαίρισης Α1 εθνικής κατηγορίας γυναικών 2016-2017

Κανονική Περίοδος (Α' Φάση)

Η Α' Φάση του Πρωταθλήματος (κανονική περίοδος) διεξήχθη από τις 16 Οκτωβρίου 2016 μέχρι τις 12 Απριλίου 2017. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος έλαβε χώρα στις 7 Σεπτεμβρίου 2016 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:
NGC 2506

Το NGC 2506 ή Caldwell 54 είναι ανοικτό σμήνος τύπου I2r στον αστερισμό Μονόκερως. Έχει φαινόμενο μέγεθος +7,6 και η απόσταση του από την Γη υπολογίζεται στα 11.000 έτη φωτός. Η διάμετρός του είναι 25 - 35 έτη φωτός.
Το ανακάλυψε ο αστρονόμος Ουίλιαμ Χέρσελ (William Herschel) 23 Φεβρουαρίου 1791.
Κάρολος Άνσελμος του Ούραχ

Βιογραφία

Είναι ο πρωτότοκος γιος του Έμπερχαρτ πρίγκιπα του Ούραχ και της Ίνιγκα, κόρης του Λουδοβίκου-Φιλίππου πρίγκιπα του Τουρν & Τάξις.
Γεννήθηκε στο Ρέγκενσμπουρκ. Ο πατέρας του ήταν δευτερότοκος γιος του Γουλιέλμου-Καρόλου δούκα του Ούραχ και βασιλιά της Λιθουανίας (ως Μινγκάουντας Β΄). Το 1969 απεβίωσε ο πατέρας του και το 1981 ο θείος του Κάρολος-Γκέρο δούκας του Ούραχ, τον οποίο διαδέχθηκε. Όμως το 1991 έκανε μοργανατικό γάμο και έτσι έχασε τον τίτλο του, που πήγε στον νεότερο αδελφό του Γουλιέλμο-Αλβέρτο.
Ζει στο κάστρο Νήντεραϊχμπαχ της Βαυαρίας και είναι ο ιδιοκτήτης της δασικής έκτασης Γκρέσοουνις στο Ίνβερνες της Σκωτίας.